Stephen Barclay
Steve Barclay er en konservativ britisk politiker.
Barclay har været social- og sundhedsminister fra juli til september i 2022 og igen fra oktober 2022, da Rishi Sunak genudnævnte ham til posten. Han har tidligere haft flere andre ministerposter, herunder posten som minister for udtræden af EU fra 2018 til 2020. Han blev første gang valgt til Underhuset i Det Britiske Parlament i 2010.
Barclay er uddannet officer fra Sandhurst Military Academy og gjorde tjeneste i den britiske hær, inden han tog en universitetsgrad i historie fra Cambridge University. Han uddannede sig endvidere til advokat og arbejdede i finanssektoren, inden han påbegyndte sin politiske karriere.